贯休
拟齐梁体寄冯使君三首
庭鸟多好音，相呼灌木中。竹房更何有，还如鸟巢空。
赖逢富人侯，真东晋谢公。煌煌发令姿，珂珮鸣丁冬。
故山有深霞，未如旌旗红。惭非卫霍松，何以当清风。
露益蝉声长，蕙兰垂紫带。清吟待明月，孤云忽为盖。
伊余石林人，本是烧畬辈。频接谢公棋，输多未曾赛。
大道贵无心，圣贤为始慕。秋空共澄洁，美玉同贞素。
伟哉桐江守，雌黄出金口。为文能废兴，谈道弭空有。
雪林槁枯者，坐石听亦久。还疑紫磨身，成居灵运后。